
	[bookmark: nev]MARÓTHY RÓBERT DÁNIEL
marothy.robert@koki.hun-ren.hu
Biológus 
MSc, 9. félév
Állatorvostudományi Egyetem

	
[bookmark: _GoBack]






Témavezetők:
	Tóth Máté
tudományos főmunkatárs,  HUN-REN Kísérleti Orvostudományi Kutatóintézet

	Balla Gyula
tudományos segédmunkatárs,  HUN-REN Kísérleti Orvostudományi Kutatóintézet




Stressz iránti sérülékenység agyi hálózati jellemzőinek feltérképezése poszttraumás stressz zavar modellben

A poszttraumás stressz zavar (PTSD) a traumát átélők 10-20 %-ánál kialakuló
pszichiátriai kórkép, melyet tartós félelmi generalizáció jellemez (biztonságos környezetben is
markáns szorongásos reakciók). Habár bizonyos agyterületek (PFC, amigdala és
hippokampusz) térfogati és/vagy aktivitásbeli eltérése ismert PTSD esetén, a specifikus
tünetekhez, így a maladaptív félelmi generalizációhoz társuló hálózat szintű elváltozások nem
tisztázottak.
Dolgozatomban egy rágcsáló PTSD modellben megjelenő félelmi generalizáció teljes
agyi hálózati aktivitásának sejtszintű felbontással történő feltérképezését mutatom be.
Modellünkben hím Long-Evans patkányokat tettünk ki kontrollálatlan lábsokknak (trauma),
amit 4 héttel később a félelmi válasz mérése követett mind a trauma kontextusában (tanulás
mérése), mind biztonságos környezetben (generalizáció mérése). Utóbbi teszt alapján
sérülékeny és ellenálló csoportokat azonosítottunk (felső és alsó 25% dermedési válasz
arányában), melyeket a félelmi generalizáció időpontjában perfundáltunk és koronális agyi
metszetein immunhisztokémiával jelöltük az akut neuronális aktivitás marker c-Fos fehérjét.
Automatizált mikroszkópia segítségével láthatóvá tettük és digitalizáltuk a metszeteket, amiket
a Waxholm Space Atlas volumetrikus atlaszterébe helyeztünk el a régiók azonosítása céljából.
A c-Fos pozitív immunjeleket neurális hálók segítségével szegmentáltuk, binarizáltuk és
hozzárendeltük az atlasz régiókhoz, így kvantifikálva az agyi régiók neuronális aktivitását.
Eredményeink részben megerősítik a szakirodalom által PTSD-ben kulcsfontosságúnak
tartott agyi területek aktivitásbeli eltérését (cinguláris kéreg, hippokampusz CA1), másrészt új
régiók esetében is találtunk markáns aktivitásbeli különbségeket (például retrospleniális kéreg,
inzuláris kéreg). Továbbá kimutattuk, hogy teljes hálózati működés tekintetében is markáns
különbségek láthatók az ellenálló és sérülékeny csoportok között, nevezetesen az ellenálló
egyedeknél szignifikánsan erősebb funkcionális kapcsoltságot figyeltünk meg modulokon
belüli aktivitás-korrelációknál, mint a sérülékeny populációnál. Eredményeink egyrészt új
régiók funkcionális szerepére hívhatják fel a figyelmet a félelmi generalizáció mechanizmusát
illetően, másrészt szélesebb hálózati eltérésekre is rámutathatnak ezen maladaptív elváltozások
mögött.



